**Peter Pellegrini**, nado en Banská Bystrica o 6 de outubro de 1975, é un político eslovaco que foi primeiro ministro de Eslovaquia dende 2018 ata 2020.

Antes foi vicepresidente e ministro de educación e ciencia, ademais de pasar dous anos como voceiro do Consello Nacional de Eslovaquia.

Traxectoria
-----------

Estudou na Facultade de Económicas da Universidade Matej Bel e na Universidade Técnica de Košice, centrándose na banca, o investimento e por último as finanzas. Entre 2002 e 2006 traballou como economista e posteriormente asesor do membro do Consello Nacional para a Privatización e Economía Ľubomír Vážny, apoiado por ĽS-HZDS, SNS e Smer-SD.

Carreira política
-----------------

Nas eleccións parlamentarias de 2006 foi elixido deputado do Consello Nacional polo partido Dirección-Socialdemocracia. Nas eleccións de 2010 foi reelixido, e unha vez máis nas eleccións de 2012.

Entre 2012 e o 3 de xullo de 2014 foi secretario de Estado de Facenda. Máis tarde converteuse en ministro de Educación e Ciencia. O 25 de novembro de 2014, foi elixido voceiro do Consello Nacional, sucedendo a Pavol Paška. En 2015 foi nomeado campión dixital de Eslovaquia, un cargo designado pola Unión Europea para promover os beneficios dunha sociedade dixital inclusiva. Pellegrini converteuse en 2016 en viceprimeiro ministro para investimentos, durante o terceiro goberno de Robert Fico.

Primeiro ministro de Eslovaquia
-------------------------------

 Pellegrini reuniuse co presidente dos Estados Unidos, Donald Trump, na Casa Branca 
Pellegrini xurou como primeiro ministro de Eslovaquia despois de que o seu antecesor, Robert Fico, dimitise o 15 de marzo de 2018 tras o asasinato do xornalista Ján Kuciak. O presidente Andrej Kiska aprobou o goberno de Pellegrini o 21 de marzo de 2018, e 81 membros do Consello Nacional votaron a favor do goberno a semana seguinte.

En abril de 2019, Pellegrini asumiu temporalmente o papel de ministro de finanzas cando Peter Kažimír marchou para converterse en gobernador do Banco Nacional de Eslovaquia.

En setembro, tras negarse a destituír a unha viceministra sospeitosa de estar relacionada co asasinato de Kuciak, a oposición presentou unha moción de censura contra el. A moción non conseguiu os votos necesarios para destituír ao goberno.

Vida persoal
------------

Pellegrini ten raíces italianas. O seu bisavó Leopoldo Pellegrini foi ao Imperio Austrohúngaro para participar na construción do ferrocarril entre Levice e Zvolen. Despois decidiu instalarse en Lehôtka pod Brehmi, no distrito de Žiar nad Hronom, despois de namorarse dunha moza local, Maria Kunovská.

Notas
-----

1. 1 2 3  "Biografía de Peter Pellegrini". *www.globsec.org* (en inglés). Arquivado dende o orixinal o 20 de decembro de 2014. Consultado o 12 de novembro de 2019.
2. 1 2  "Novým predsedom parlamentu sa stal Peter Pellegrini". *www.teraz.sk* (en eslovaco). Consultado o 12 de novembro de 2019.
3. ↑  "Peter Pellegrini". *www.digitalchampion.bg* (en inglés). Arquivado dende o orixinal o 12 de novembro de 2019. Consultado o 12 de novembro de 2019.
4. ↑  "Biografía de Peter Pellegrini". *www.vlada.gov.sk* (en inglés). Consultado o 12 de novembro de 2019.
5. ↑  "El presidente eslovaco acepta la dimisión del primer ministro, Robert Fico". *El País* (en castelán). 15 de marzo de 2018. Consultado o 12 de novembro de 2019.
6. ↑  "Reshuffled Slovak Cabinet Takes Office, Easing Crisis After Journalist's Murder" (en inglés). 22 de marzo de 2018. Consultado o 12 de novembro de 2019.
7. ↑  "Kiska appoints Pellegrini cabinet" (en inglés). 22 de marzo de 2018. Consultado o 12 de novembro de 2019.
8. ↑  "New Slovak government wins confidence vote amid ongoing protests" (en inglés). 27 de marzo de 2018. Consultado o 12 de novembro de 2019.
9. ↑  "Slovak PM to head finance ministry temporarily after Kazimir leaves" (en inglés). 4 de abril de 2019. Consultado o 12 de novembro de 2019.
10. ↑  "El primer ministro de Eslovaquia supera la moción de censura pese a la presión contra su Gobierno" (en castelán). 17 de setembro de 2019. Consultado o 12 de novembro de 2019.
11. ↑  "Deputy prime minister for investments: Peter Pellegrini (Smer)" (en inglés). 22 de marzo de 2016. Consultado o 12 de novembro de 2019.
12. ↑  "Peter Pellegrini: Kdo je pravděpodobný nový slovenský premiér a proč má italské příjmení". *www.reflex.cz* (en eslovaco). Consultado o 12 de novembro de 2019.
13. ↑  "Chi è il nuovo primo ministro incaricato Peter Pellegrini". *www.buongiornoslovacchia.sk* (en italiano). 19 de marzo de 2018. Consultado o 12 de novembro de 2019.

Véxase tamén
------------

### Outros artigos

* Primeiro ministro de Eslovaquia

|  |  |
| --- | --- |
| Control de autoridades | 
* Wd: Q17330556
* WorldCat
* VIAF: 5873152200793914400008
* GND: 1155055942
* Munzinger: 00000031368
* PACE: 6491
* Treccani: peter-pellegrini

 |